ભગવાનને એના સમગ્ર રૂપમાં જોવા અને જાણવા જોઇએ એવો મૂકે સંદેશ પણ આરતી આપણને આપે છે. જુદી જુદી ભૂમિકા પર રહેલા ભક્તો ભગવાનના જુદા જુદા અવયવો છે અને તત્ અવયવ પર તેમનું ધ્યાન કેન્દ્રિત થાય છે. ભગવાનની મદદની અપેક્ષા રાખનાર તેમજ તેમની ચરણ સેવાની તમન્ના રાખનાર ભક્તો ભગવાનના પગને જોવામાં મશગૂલ બની જાય છે. પોતાના વિકાસની ઇચ્છા રાખનાર તેમજ ભગવાન પાસેથી શાબાશીની ઝંખના રાખનાર ભક્તો ભગવાનના હસ્તકમલ પર પોતાનું મન સ્થિર કરે છે. ‘કોઇ મને સાંભળતું નથી’ – એવી સતત ફરિયાદ કરનાર, પોતાનાં સુખદુઃખો કોની પાસે કહેવા તેની મૂંઝવણ અનુભવનાર લોકો ભગવાનના કાન નિહાળીને ખુશ થાય છે. કોઇ ભગવાનની અમીદૃષ્ટિ ઝંખે છે. તેથી ભગવાનના નયનો નિહાળીને આનંદે છે, તો કોઇ જ્ઞાની ભક્ત ભગવાનનાં અધરામૃતની અભિલાષા સેવે છે. આ રીતે ભગવાનનાં સમગ્ર સ્વરૂપને પ્રકાશિત કરતી આરતી સર્વજનોની અભિલાષાને સંતોષે છે.